Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 250-136
WEB STRANICA: www.svetifrane.org
Osoblje samostana: Fra Josip Sopta, provincijal,
Fra Drago Ljevar, gvardijan 098 337 001 ili e-mail: drago.ljevar@si.t-com.hr
Fra Diego Deklić tajnik provincije, vikar, ekonom
i fra Tomislav Ćurić knjižničar
Zadar, 7. veljače 2010.

6(17)2010.

Evanđelje (Lk 5,1-11)
Oni ostaviše sve i pođoše za njim.
Čitanje svetog Evanđelja po Luki U ono vrijeme: Dok se oko Isusa gurao narod da čuje riječ Božju, stajaše on pokraj Genezaretskog jezera. Spazi dvije lađe gdje stoje uz obalu; ribari bili izašli iz njih i ispirali mreže. Uđe u jednu od tih lađa; bila je Šimunova pa zamoli Šimuna da malo otisne od kraja. Sjedne te iz lađe poučavaše mnoštvo. Kada dovrši pouku, reče Šimunu:
»Izvezi na pučinu i bacite mreže za lov.« Odgovori Šimun:
»Učitelju, svu smo se noć trudili i ništa ne ulovismo, ali na tvoju riječ bacit ću mreže.« Učiniše tako te uhvatiše veoma mnogo riba; mreže im se gotovo razdirale. Mahnuše drugovima na drugoj lađi da im dođu pomoći. Oni dođoše i napuniše obje lađe, umalo im ne potonuše. Vidjevši to, Šimun Petar pade do nogu Isusovih govoreći:
»Idi od mene! Grešan sam čovjek, Gospodine!«
Zbog lovine riba što ih uloviše bijaše se zapanjio on i svi koji bijahu s njime, a tako i Jakov i Ivan, Zebedejevi sinovi, drugovi Šimunovi. Isus reče Šimunu: »Ne boj se! Odsada ćeš loviti ljude!« Oni izvukoše lađe na kopno, ostaviše sve i pođoše za njim.
Riječ Gospodnja.

Slikom širokog mora i ribarenja Isus rasvjetljava
nesigurnost ljudskog shvaćanja
– treba započeti iznova i na drukčiji način – i snagu Vesele Vijesti (Isusove riječi) u moru čovječanstva. Isusova Vesela vijest naviješta se već dvije tisuće godina. Danas se pitamo koliko se ona proširila i koliko je uhvatila korijena u svijetu (na širokome moru)? Da li je uvijek naviještana Vesela vijest ili se pod njezinim imenom naviještalo svega i svačega? Dok se ovako pitamo znači da mislimo da je toga bilo i da toga ima i dan danas.
Kako bi rekli rječnikom kakav je upotrebljavan u današnjem Evanđelju onda bi mogli reći da su u ovoj povjesnici širenja kršćanstva mnogi 'bacali mreže' po svojem nahođenju ili po svojoj mudrosti i vrlo često ostali praznih mreža. Da, oni su se 'mučili cijelu noć', ali to ne znači da su i 'ulovili' ribe. Da bi se počelo događati 'Novo' potrebno je i novo mišljenje kao i novi način ponašanja i djelovanja. Ako se ostane na istom načinu mišljenja ne treba očekivati novost u djelovanju. Koliko god nam se činilo da mislimo pošteno, ali ako je 'produkt' tog mišljenja neučinkovit treba postaviti pitanje ispravnosti takvog mišljenja. (Nije pitanje u tome da zdvajamo radi mišljenja drugih, nego da li vidimo mogućnost drukčijega i izvan našeg mišljenja).
Ne radi se o tome da ne vrednujemo svoje mišljenje. Bez toga ne bi mogli ništa sigurno raditi, ali isto tako ne smijemo svoje mišljenje ni apsolutizirati ni petrificirati. Mišljenje se također razvija i na poticaj drugoga. 'Petre, baci mreže na drugu stranu, uza sve što do sada nisi ništa ulovio…'. Treba pokušati drukčije, svježije. Nekada se začahurimo u svoje shvaćanje i izgleda nam svako drugo nemoguće. Pa tada ne činimo ni nove pokušaje. Zato je potrebno uvoditi 'nove ribare' koji će ribariti na drugačiji način. I što je do jučer izgledalo nemoguće sada postaje čudesno ostvarenje. – Bila bi opasnost za svaku osobu kada bi se u sebi (u svojem mišljenju) blokirala.
Također put drugoga čovjeka ne kaže da je naš loš nego da je njemu taj drugi put jedini… Kad netko svoj put, svoje mišljenje, svoje programe proglašava jedino ispravnim to je znak dogmatičnog i krutog mišljenja i ponašanja. Mi svoje mišljenje, svoj nazor možemo ponuditi, a drugi će odlučiti da li je to ono što on traži. Oni koji su 'susreli' Isusa uskliknuli su da je on baš onaj što ga njihov život traži. I pošli su za njim, pošli su za zovom svoje savjesti.
Svi planovi za širenjem kršćanstva 'dobri' su i treba ih promišljati, ali je osnovno i bitno vjerovanje Isusu Kristu i njegovoj poruci. Istinsko življenje i vjerovanje Isusove poruke uvijek pravi iznenađenja. Iz vjere u Isusa Krista 'nastaju čuda' koja čovjek vrlo teško racionalno može predvidjeti. Oni koji su vjerovali Isusovoj riječi, oni su pronosili Vijest spasenja, oni su činili čudesa. Izgledali su da su izvan svijeta a svijet su mijenjali.
Zato naviještanje nije ni retorika ni didaktika, naviještanje je vjerovanje i življenje. Evanđelje ima svoju 'čudesnost' i svoju plodnost. Ono 'lovi' sve one koji čeznu za ljubavlju, dobrotom i pravdom. Na te vrednote uvijek su se ljudi 'hvatali' i od toga živjeli. Kroz Radosnu vijest ljubavi događala su se čudesa spasenja. Uvijek je inicijativa od Boga. Bog prvi poziva, od Adama, Mojsija, pa do današnjih dana. I svatko je od nas pozvan da ostvari poslanje svojeg života.
Marijan Jurčević, OP

Dva lustera su postavljena u našoj crkvi 5. veljače 2010. Obnova je trajala s manjim prekidima dvije i pol godine. Radove je pod nadzorom gosp. Šime Vitoria izvela spretna ruka dvojice umjetnika. Njima lijepa hvala.
Spajanje i postavljanje u samu crkvu izvela je ekipa eletričara pod vodstvom gosp. Josipa Perović. Bilo je visoko, kišovito i teško. Hrabri mladi ljudi su to u dva dana obavili na zadovoljstvo konzervatora koji su došli podržati i ohrabriti našu Franjevačku samostansku zajednicu da se odlučila restaurirati trošne i jako oštećene dijelove lustera.
Svima hvala. Fra Drago.

NEDJELJNE MOLITVE
5. nedjelja kroz godinu
“Gospodine, tvoja me desnica spašava! Gospodin će dovršiti što započe za me!” (Ps 138)
Današnja tri čitanja tri su osjećaja nedostojnosti pred Bogom koji zove. Izaija sa strahom priznaje: “Jao meni propadoh jer čovjek sam nečistih usana.” Pavao će biti još iskreniji: “Nisam dostojan zvati se apostolom.” A Petar se baca na koljena i zaklinje: “Idi od mene, Gospodine. Grešan sam čovjek.” Dakle, naše slabosti ne priječe Gospodina da izabere baš nas.
Poziv “Izvezi na pučinu” zahtjevna je riječ protiv koje govore iskustvo, okolnosti, vrijeme, trendovi i zato istinsko čudo nisu mreže koje se razdiru, već mreže koje su bačene na njegovu riječ.
Zacijelo bi rijetkima ponos dopustio da mu se nestručnjak miješa u posao. Isus traži nešto nelogično. Nema nikakve ljudske sigurnosti, naprotiv! Ali Petar ima pred sobom Isusa koji preuzima rizik takvog pothvata. Stoga Petar veli: “Na tvoju riječ!”
Svi poznajemo takve prilike u kojima smo se neizmerno trudili, mučili se, a rezultat je sasvim izostao. Život nam često izgleda kao more bez riba, najradije bismo kazali: to sve ionako nema smisla! Nameće se pitanje: želiš li ti pokušati s Isusom?
“Idi od mene! Grešan sam čovjek, Gospodine!” Međutim, Isus prihvaća Petra takvog kakav je. Takvog Petra treba, da sve što u budućnosti bude ostvareno sasvim očito bude Isusovo djelo. Možda na isti način treba i tebe, i mene?
Gospodine, Tebi ništa nije nemoguće. Rasprši, Isuse, sve naše sumnje. Na Tvoju riječ, Isuse, moguće je započeti novi život. Na Tvoju riječ moguće je da i ja budem prikladan za ribara tvoga kraljestva. Jer Ti od grješnika možeš učiniti apostola. Dario Miletić

TERMINI * OBAVIJESTI * TERMINI * OBAVIJESTI * TERMINI * OBAV.
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Danas Crkva slavi V. nedj. kroz godinu, Bl. Pio IX papa
Ponedjeljak: Jerolim, Emilijan
- Kateheze za odrasle ponedjeljkom.
Susret započinje u 19,45 sati.
Utorak Apolonija, Sunčica – utorkom pobožnost sv. Anti
- Kateheza za mlade utorkom.
Susret započinje u 20 sati.
Srijeda BL. ALOJZIJE STEPINAC 50. OBLJETNICA PREMINUĆA. Svečano se slavi Misno slavlje na Bilom Brigu u 8 u 10,30 u 16 i 18 sati koje predvodi dijacezanski upravitelj.
Četvrtak GOSPA LURDSKA
Petak Zvonimir, Damjan
Subota Katarina Ricci, Božidarka
Nedjelja VI. nedj. kroz godinu, sv. Valentin, Zdravko
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: petkom u 19,30 sati.
Krunicu molimo svaki dan u 18,30 sati.

U CARITASOVU akciju se moguće uključiti
uplatama na ž.r. HC-a kod PBZ-a 2340009 – 1100080340, poziv na broj 10 online uplatama pozivima na donacijski telefon 060 9010 (cijena poziva 6,15 kn)
Naša Provincija sv. Jeronima se uključila u ovu akciju i poziva pojedince i naše samostane da se odazovu ovom apelu za pomoć.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica naše župe sv. Nikole Tavelića u Rijeci)